## Odluka o visini naknade za upravljanje državnom imovinom u obliku dionica i poslovnih udjela

### NN 91/2011 (3.8.2011.), Odluka o visini naknade za upravljanje državnom imovinom u obliku dionica i poslovnih udjela

VLADA REPUBLIKE HRVATSKE

1935

Na temelju članka 30. stavka 2. Zakona o Vladi Republike Hrvatske (»Narodne novine«, br. 101/98, 15/2000, 117/2001, 199/2003, 30/2004, 77/2009 i 145/2010), a u svezi sa člankom 14. stavcima 2. i 3., te člankom 15. stavkom 4. Zakona o upravljanju državnom imovinom (»Narodne novine«, broj 145/2010), Vlada Republike Hrvatske je na sjednici održanoj 14. srpnja 2011. godine donijela

ODLUKU

O VISINI NAKNADE ZA UPRAVLJANJE DRŽAVNOM IMOVINOM U OBLIKU DIONICA I POSLOVNIH UDJELA

I.

Ovom se Odlukom propisuje visina naknade za upravljanje državnom imovinom u obliku dionica i poslovnih udjela čiji su imatelji, odnosno vlasnici Hrvatski zavod za mirovinsko osiguranje, Državna agencija za osiguranje štednih uloga i sanaciju banaka, zavodi i druge pravne osobe kojih je osnivač Republika Hrvatska, a kojom upravlja Agencija za upravljanje državnom imovinom.

II.

Naknada za upravljanje državnom imovinom iz točke I. ove Odluke sastoji se od:

– naknade iznosa troškova za obavljanje poslova upravljanja dionicama i poslovnim udjelima,

– naknade za isplaćenu dividendu,

– naknade za realiziranu prodaju dionica i poslovnih udjela,

– naknade u slučaju povlačenja dionica s uvrštenja na uređenom tržištu.

III.

Naknada troškova za obavljanje poslova upravljanja dionicama i poslovnim udjelima obuhvaća iznos stvarnih troškova u obavljanju poslova upravljanja dionicama i poslovnim udjelima kao što su: trošak objave javnog natječaja, trošak javnog bilježnika, odvjetnički troškovi, troškovi za prijevod, trošak za brokera, trošak za savjetnika, trošak restrukturiranja, putni i drugi stvarno nastali troškovi.

Stvarno nastali troškovi iz stavka 1. ove točke obračunavaju se svim imateljima iz točke I. ove Odluke razmjerno njihovom udjelu u državnom portfelju pojedinog trgovačkog društva.

Obračun stvarno nastalih troškova iz stavka 1. ove točke vrši se kvartalno za prethodno razdoblje sukladno stavku 2. ove točke. Imatelji, odnosno vlasnici iz točke I. ove Odluke uplatu obračunatog stvarno nastalog troška vrše na račun Agencije, temeljem ispostavljenog računa s rokom plaćanja 15 (petnaest) dana od dana izdavanja.

IV.

Naknada za isplaćenu dividendu utvrđuje se u iznosu od 1,5% (jedan i pol posto) od ostvarene dividende za dionice i poslovne udjele koji se nalaze u vlasništvu imatelja iz točke I. ove Odluke.

Naknada iz stavka 1. ove točke uplaćuje se na račun Agencije u roku 15 (petnaest) dana od dana isplate dividende.

V.

Naknada za realiziranu prodaju dionica i poslovnih udjela utvrđuje se u iznosu od 3% (tri posto) od ostvarene kupovne cijene za dionice i poslovne udjele koji se nalaze u vlasništvu imatelja iz točke I. ove Odluke, osim u slučaju realizirane prodaje dionica i poslovnih udjela za 1 (jednu) kunu.

Naknada iz stavka 1. ove točke uplaćuje se na račun Agencije u roku od 15 (petnaest) dana od dana isplate kupovne cijene.

U slučaju isplate svote ostvarene kupovne cijene direktno na račun Agencije za imatelje iz točke I. ove Odluke, Agencija će u roku 15 (petnaest) dana od dana uplate kupovne cijene, ovu svotu uplatiti na račun imatelja iz točke I. ove Odluke, umanjenu za iznos naknade iz stavka 1. ove točke.

VI.

Naknada u slučaju povlačenja dionica s uvrštenja na uređenom tržištu utvrđuje se u iznosu od 1,5% (jedan i pol posto) od isplaćene pravične naknade, sukladno odredbama Zakona o tržištu kapitala za dionice koje su povučene s uvrštenja, a u vlasništvu su imatelja iz točke I. ove Odluke.

Naknada iz stavka 1. ove točke uplaćuje se na račun Agencije u roku 15 (petnaest) dana od dana isplate pravične naknade.

VII.

Agencija upravlja dionicama i poslovnim udjelima čiji su vlasnici Hrvatski zavod za mirovinsko osiguranje, Državna agencija za osiguranje štednih uloga i sanaciju banaka kao zakonski zastupnik, sukladno odredbama Zakona o upravljanju državnom imovinom, a dionicama i poslovnim udjelima zavoda i drugih pravnih osoba čiji je osnivač Republika Hrvatska, na temelju sklopljenih ugovora s tim pravnim osobama.

VIII.

Ova Odluka stupa na snagu osmoga dana od dana objave u »Narodnim novinama«.

Klasa: 406-01/11-01/16

Urbroj: 5030120-11-1

Zagreb, 14. srpnja 2011.

Predsjednica
Jadranka Kosor, dipl. iur., v. r.

Odluka, NN 91/2011-1935